Vrou ‘besig met skoolprojek’ toe leeu haar grypArgieffoto Die jong vrou wat Dinsdag deur ŉ leeuwyfie by ŉ lodge in die Cullinan-omgewing, oos van Pretoria, verskeur is, het ŉ vriendin met ŉ skoolprojek gehelp toe sy aangeval is. Konst. Connie Moganedi, woordvoerder van die Cullinan-polisie, het Woensdag aan Maroela Media bevestig die 22-jarige vrou is omstreeks 11:00 deur ŉ leeuwyfie aangeval en verskeur. “Die slagoffer het die wildsplaas saam met ŉ vriendin besoek om haar met ŉ skoolprojek by te staan aangesien sy bekend is met die gebied. Die vroue was êrens op die wildsplaas op pad terug na hul voertuig toe die leeu haar aangeval het,” het Moganedi gesê. Moganedi het gesê meer inligting oor die voorval is tans skraps en omstandighede rakende die aanval word ondersoek. “Die vriendin is nie beseer nie, maar was baie getraumatiseerd.” Paramedici van Netcare 911 het die vrou op die toneel dood verklaar. Omstanders het reeds met kardiopulminêre resussitasie (KPR) begin voor paramedici by die toneel opgedaag het. Volgens Moganedi doen die polisie ŉ geregtelike doodsondersoek en is die vrou se liggaam na ŉ lykshuis gestuur vir ŉ nadoodse ondersoek. Die naam van die vrou, wat in die Pretoria-omgewing woon, kan nog nie bekend gemaak word nie. Moganedi het gesê dit is nie dadelik bekend of die leeu van kant gemaak is of gaan word nie.